CELEX: 52022PC0032
Language: ro
Date: 2022-02-02
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) nr. 1025/2012 în ceea ce privește deciziile organizațiilor de standardizare europene privind standardele europene și documentele de standardizare europeană

COMISIA EUROPEANĂ
            Bruxelles, 2.2.2022
            COM(2022) 32 final
            2022/0021(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (UE) nr. 1025/2012 în ceea ce privește deciziile organizațiilor de standardizare europene privind standardele europene și documentele de standardizare europeană
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
            
               1.CONTEXTUL PROPUNERII
            
            
               •Temeiurile și obiectivele propunerii
            
            
               Organizațiile de standardizare europene (OSE) sunt organizații private, care au un rol special în cadrul sistemului european de standardizare. Conform Regulamentului (UE) nr. 1025/2012 al Parlamentului European și al Consiliului din 25 octombrie 2012
                  1
               , standardizarea europeană este organizată de către părțile interesate și în interesul acestora, pe baza reprezentării naționale [în Comitetul European de Standardizare (CEN) și în Comitetul European de Standardizare în Electrotehnică (Cenelec)] și a participării directe [în Institutul European de Standardizare în Telecomunicații (ETSI)]. Atunci când Comisia depune o cerere de standardizare, organizațiile de standardizare europene [astfel cum sunt definite în Regulamentul (UE) nr. 1025/2012] sunt singurele organisme care pot emite standarde și documente de standardizare. Ele fac acest lucru în conformitate cu procedurile specifice prevăzute la articolul 10 din Regulamentul (UE) nr. 1025/2012 („Regulamentul privind standardizarea”). Regulamentul privind standardizarea prevede, de asemenea, că Uniunea Europeană poate sprijini financiar organizațiile de standardizare europene. 
            
            
               Organizațiile de standardizare europene sunt definite la articolul 2 punctul 8 din Regulamentul privind standardizarea și în anexa I la acesta. Există trei organizații de standardizare europene: CEN, CENELEC și ETSI. Acestea au exclusiv rolul de a desfășura activitățile de standardizare solicitate de Comisie în sprijinul legislației și politicilor UE. 
            
            
               Acest lucru se datorează în principal unor motive istorice. În anii 1980, când au fost înființate actualele organizații de standardizare europene și s-a stabilit rolul lor în elaborarea standardelor, sistemul s-a axat în principal pe părțile interesate din Uniunea Europeană. 
            
            
               În prezent, situația este diferită, iar guvernanța internă a OES, procedurile lor decizionale și structura membrilor acestora au suferit mai multe schimbări. Organizațiile de standardizare europene cooperează în prezent cu o gamă largă de părți interesate, inclusiv din țări terțe, și le permit să participe nu numai la activitățile tehnice, ci și la elaborarea politicilor lor interne și la procesul lor decizional. O astfel de cooperare este binevenită; cu toate acestea, atunci când organizațiile de standardizare europene ar trebui să se concentreze pe sprijinirea legislației și a politicilor UE, sunt necesare garanții pentru a asigura o procedură solidă și o reprezentare echilibrată a intereselor părților interesate, în conformitate cu prioritățile strategice și cu nevoile legislative. În special, acest lucru se aplică deciziilor interne de elaborare a standardelor și a documentelor de standardizare, la solicitarea Comisiei în temeiul articolului 10 alineatul (1) din Regulamentul privind standardizarea. Aceste decizii interne pot acoperi aspecte precum deciziile privind acceptarea cererilor de standardizare, acceptarea de noi teme de lucru și adoptarea, revizuirea sau retragerea documentelor de standardizare europeană. În aceste cazuri, în special atunci când organizațiile de standardizare europene sprijină aplicarea legislației UE și elaborează standarde esențiale pentru publicul larg și pentru întreprinderile din UE, guvernanța internă a organizațiilor de standardizare europene trebuie să țină seama în mod corespunzător de opiniile tuturor părților interesate europene (inclusiv ale întreprinderilor mici și mijlocii și ale organizațiilor societății civile). Acest lucru este cu atât mai valabil cu cât unele organizații de standardizare europene sunt alcătuite în principal din operatori economici care au drept de vot, iar participarea organizațiilor societății civile și a autorităților publice este limitată în unele cazuri.
            
            
               Prin urmare, este necesară o mai mare clarificare pentru a se asigura că întregul proces decizional intern, în ceea ce privește emiterea de standarde și de documente de standardizare solicitate de Comisie în temeiul articolului 10 alineatul (1) din Regulamentul privind standardizarea, este în concordanță cu așteptările instituțiilor UE față de un organism de elaborare a standardelor recunoscut oficial ca organizație europeană de standardizare. 
            
            
               Impunerea unei anumite competențe de reprezentare și de decizie a organismelor naționale de standardizare în ceea ce privește standardele solicitate de Comisie ar institui un sistem de control și echilibru suficient pentru a asigura coerența cu legislația și politicile UE.
            
            
               •Coerența cu dispozițiile existente în domeniul de politică vizat
            
            
               Comisia a anunțat că va propune o modificare a Regulamentului (UE) nr. 1025/2012 în inițiativa sa „Actualizarea noii strategii industriale din 2020” [COM (2021) 350]
                  2
               , alături de o strategie de standardizare care este prezentată împreună cu prezenta propunere.
            
            
               •Coerența cu alte politici ale Uniunii
            
            
               Modificarea legislativă propusă este în concordanță cu importanța politică a standardelor, astfel cum s-a subliniat în alte inițiative-cheie ale Comisiei, cum ar fi Conturarea viitorului digital al Europei [COM (2020) 67]
                  3
               , Inițiativa „Global gateway” [JOIN (2021) 30]
                  4
                sau declarația Consiliului prin care se salută „intenția Comisiei de a dezvolta o strategie pentru standardizare care să permită condiții de concurență echitabile și interoperabilitate” (concluziile Consiliului din 9.6.2020
                  5
               ).
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic pentru inițiativă îl reprezintă articolul 114 din Tratatul privind funcționarea Uniunii Europene.
            
            
               •Subsidiaritatea (pentru acțiuni în cazul cărora OES nu au competență exclusivă) 
            
            
               Chestiunea subsidiarității nu reprezintă o problemă. Prezenta inițiativă vizează modificarea unui regulament al UE care reglementează sistemul european de standardizare. Scopul său specific este de a proteja principiile bunei guvernanțe în ceea ce privește elaborarea standardelor solicitate de Comisie în temeiul articolului 10 alineatul (1) din Regulamentul privind standardizarea. Prezenta inițiativă va consolida rolul reprezentanților naționali (și anume, al organismelor naționale de standardizare) în cadrul sistemului.
            
         
         
            
               •Proporționalitatea
            
            
               
                  Modificarea propusă a Regulamentului (UE) nr. 1025/2012 este foarte limitată și vizează activitatea organizațiilor de standardizare europene în urma unei solicitări din partea Comisiei. Aceste solicitări sunt întemeiate pe un mandat de politică publică și, prin urmare, este important să se asigure principii de bună guvernanță în conformitate cu procesul decizional al UE. Propunerea respectă principiul proporționalității, deoarece nu depășește ceea ce este necesar pentru atingerea obiectivelor de garantare a faptului că reprezentarea/participarea națională la elaborarea de standarde și documente de standardizare europeană, pe baza unei cereri în temeiul articolului 10 din Regulamentul (UE) nr. 1025/2012, este garantată în fiecare etapă a procesului. 
               
            
            
               •Alegerea instrumentului
            
            
               
                  Regulament de modificare a unui regulament.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Comisia a efectuat o consultare specifică cu părțile interesate pe această temă (în special cu organizațiile de standardizare europene, organismele naționale de standardizare, statele membre ale UE și părțile interesate din industrie și din societatea civilă). Acestor părți interesate li s-a oferit posibilitatea de a-și exprima punctele de vedere și de a contribui la activitatea Comisiei.
            
            
               În timpul consultării privind foaia de parcurs pentru strategia de standardizare, părțile interesate au furnizat, pe portalul Comisiei pentru o mai bună legiferare, un feedback valoros cu privire la guvernanță și la transparența sistemului european de standardizare
                  6
               . Comisia a primit feedback similar prin intermediul rapoartelor emise de organizațiile europene ale părților interesate în temeiul articolului 24 alineatul (2) din Regulamentul privind standardizarea.
            
            
               •Evaluarea impactului
            
            
               
                  Comisia nu a efectuat o evaluare a impactului pentru această inițiativă. Inițiativa propusă vizează deciziile administrative din cadrul organizațiilor de standardizare europene în urma unor solicitări din partea Comisiei bazate pe o politică sau pe o necesitate juridică. Aceste decizii administrative se referă la guvernanța/deciziile administrative pentru politicile Uniunii. Impactul acestor decizii administrative se limitează la părțile interesate identificabile. În concluzie, nu a fost necesară o evaluare a impactului și o consultare publică aferentă, deoarece modificarea ar fi/este limitată ca domeniu de aplicare, specifică și prevede modificări tehnice ale legislației existente în ceea ce privește chestiunea guvernanței.
               
            
            
               4.IMPLICAȚIILE BUGETARE
            
            
               
                  Propunerea nu are niciun impact bugetar pentru instituțiile UE.
               
            
            
               5.ELEMENTE DIVERSE
            
            
               •Planuri de punere în aplicare și modalități de monitorizare, evaluare și raportare
            
            
               Se propune modificarea a doar două articole. 
            
            
               Pentru a permite organizațiilor de standardizare europene – dacă este necesar – să își adapteze regulamentul intern de procedură, modificarea prevede o perioadă de tranziție de șase luni înainte de intrarea în vigoare.
            
            
               Comisia va sprijini organizațiile de standardizare europene pentru a le ajuta să își modifice normele interne de luare a deciziilor în ceea ce privește standardele și documentele de standardizare solicitate de Comisie în temeiul articolului 10 alineatul (1) din Regulamentul privind standardizarea.
                     
            
            
               2022/0021 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
         
         
            
               de modificare a Regulamentului (UE) nr. 1025/2012 în ceea ce privește deciziile organizațiilor de standardizare europene privind standardele europene și documentele de standardizare europeană
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  7
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regulamentul (UE) nr. 1025/2012 al Parlamentului European și al Consiliului
                  8
                stabilește norme referitoare la stabilirea standardelor europene și a documentelor de standardizare europene pentru produse și pentru servicii în sprijinul legislației și politicilor Uniunii. 
            
            
               (2)În conformitate cu articolul 10 din Regulamentul (UE) nr. 1025/2012, Comisia poate solicita uneia sau mai multor organizații de standardizare europene să elaboreze un standard european sau un document de standardizare europeană.
            
            
               (3)Standardele europene și documentele de standardizare europeană joacă un rol important pentru piața internă. De exemplu, standardele armonizate pot fi utilizate pentru a conferi prezumția că produsele care urmează să fie puse la dispoziție pe piață sunt în conformitate cu cerințele esențiale prevăzute în legislația relevantă de armonizare a Uniunii pentru produsele respective atunci când acestea respectă standardele armonizate.
            
            
               (4)În ultimii ani, practicile organizațiilor de standardizare europene s-au schimbat în ceea ce privește guvernanța lor internă și procedurile decizionale. Prin urmare, organizațiile de standardizare europene și-au intensificat cooperarea cu părțile interesate de la nivel internațional și european. O astfel de cooperare este binevenită, deoarece contribuie la un proces de standardizare transparent, deschis, imparțial și bazat pe consens. Cu toate acestea, atunci când organizațiile de standardizare europene execută cereri de standardizare pentru a sprijini legislația și politicile Uniunii, participarea nerestricționată a oricărei părți interesate la procesul lor decizional intern poate duce la decizii care nu țin seama pe deplin de interesele, obiectivele de politică și valorile Uniunii, precum și de interesele publice în general.
            
            
               (5)Organismele naționale de standardizare joacă un rol esențial în sistemul de standardizare, atât la nivelul Uniunii, în conformitate cu Regulamentul (UE) nr. 1025/2012, cât și la nivelul statelor membre. Prin urmare, organismele naționale de standardizare sunt cele mai în măsură să se asigure că interesele, obiectivele de politică și valorile Uniunii, precum și interesele publice în general sunt luate în considerare în mod corespunzător în cadrul organizațiilor de standardizare europene. Prin urmare, este necesar să se consolideze rolul acestora în cadrul organismelor decizionale ale organizațiilor de standardizare europene atunci când aceste organisme iau decizii privind standardele europene și documentele de standardizare europeană solicitate de Comisie în temeiul articolului 10 alineatul (1) din Regulamentul (UE) nr. 1025/2012.
            
            
               (6)Organismele decizionale ale organizațiilor de standardizare europene sunt deschise nu numai participării organismelor naționale de standardizare, ci și a organizațiilor naționale de standardizare din țările în curs de aderare, din țările candidate și din țările potențial candidate la aderarea la Uniune, printre altele. Pentru a evita excluderea acestor organizații de la participarea la lucrările organismelor decizionale în cauză, este necesar doar să se prevadă ca deciziile organismelor respective privind standardele europene și documentele de standardizare europeană solicitate în temeiul articolului 10 alineatul (1) din Regulamentul (UE) nr. 1025/2012 să fie luate exclusiv de reprezentanți ai organismelor naționale de standardizare, fără a impune vreo altă cerință privind activitatea organismelor de decizie ale organizațiilor de standardizare europene.
            
            
               (7)Pentru ca cerința conform căreia deciziile din cadrul organismelor de decizie ale organizațiilor de standardizare europene privind standardele europene și documentele de standardizare europeană solicitate de Comisie în temeiul articolului 10 alineatul (1) din Regulamentul (UE) nr. 1025/2012 trebuie să fie luate exclusiv de reprezentanți ai organismelor naționale de standardizare să fie eficace, este necesar să se prevadă că Comisia poate adresa astfel de cereri numai unei organizații europene de standardizare care respectă cerința respectivă.
            
            
               (8)Prin urmare, Regulamentul (CE) nr. 1025/2012 trebuie modificat în consecință.
            
            
               (9)Pentru a permite organizațiilor de standardizare europene să își adapteze, dacă este necesar, regulamentul intern de procedură la cerințele prezentului regulament, aplicarea acestuia trebuie amânată,
            
            
               ADOPTĂ PREZENTUL REGULAMENT:
            
            
               Articolul 1
            
         
         
            
               Articolul 10 din Regulamentul (UE) nr. 1025/2012 se modifică după cum urmează:
            
            
               (1) La alineatul (1), prima teză se înlocuiește cu următorul text:
            
            
               „Comisia poate solicita, în limita competențelor stabilite în tratate, uneia sau mai multor organizații de standardizare europene elaborarea unui standard european sau a unui document de standardizare europeană în cadrul unui termen stabilit, cu condiția ca organizația europeană de standardizare în cauză să respecte alineatul (2a).”;
            
            
               (2)
                     Se introduce următorul alineat (2a):
            
            
               „(2a)
                     Fiecare organizație europeană de standardizare se asigură că următoarele decizii privind standardele europene și documentele de standardizare europeană menționate la alineatul (1) sunt luate exclusiv de reprezentanți ai organismelor naționale de standardizare din cadrul organismului decizional competent al organizației respective: 
            
            
               (a) deciziile privind acceptarea, refuzul și executarea cererilor de standardizare;
            
            
               (b) deciziile privind acceptarea noilor teme de lucru; 
            
            
               (c) deciziile privind adoptarea, revizuirea sau retragerea standardelor europene sau a documentelor de standardizare europeană.”.
            
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la …[OP: vă rugăm să introduceți data - 6 de luni de la intrarea în vigoare a prezentului regulament].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președinta
                        Președintele
               
            
         
         
            
                  
                     (1)
                  
                        Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316/12 din 14.11.2012).
               
               
                  
                     (2)
                  
                        https://eur-lex.europa.eu/legal-content/RO/TXT/?uri=COM%3A2021%3A350%3AFIN
               
               
                  
                     (3)
                  
                        https://eur-lex.europa.eu/legal-content/ro/TXT/?uri=CELEX:52020DC0067
               
               
                  
                     (4)
                  
                        https://eur-lex.europa.eu/legal-content/RO/TXT/?uri=JOIN%3A2021%3A30%3AFIN
               
               
                  
                     (5)
                  
                        https://eur-lex.europa.eu/legal-content/RO/TXT/?uri=CELEX%3A52020XG0616%2801%29
               
               
                  
                     (6)
                  
                        https://ec.europa.eu/info/law/better-regulation/have-your-say/initiatives/13099-Strategia-de-standardizare_ro
               
               
                  
                     (7)
                  
                        JO C …, …, p. ….
               
               
                  
                     (8)
                  
                        Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).